En ung kvinde er død på Roskilde Festival. Det er sket, efter at hun fik vejrtrækningsproblemer natten til lørdag i sit telt, oplyser politiet

Ved du noget om sagen? Skriv en mail til 1224@eb.dk eller send en sms/mms til 1224 (koster alm. takst)

Klokken 02.14 natten til lørdag blev en 20-årig kvinde med bopæl i København kørt til sygehuset fra teltpladsen på Roskilde Festival med vejtrækningsproblemer. Hun afgik ved døden på hospitalet.

Politiet skriver klokken 10.00, at alle pårørende til den 20-årige pige er underettet.

'Alt tyder på, at det er et enkeltstående tilfælde uden fare for andre på festivalen', skriver politiet på Twitter.

Tidligere lørdag morgen forklarede Midt- og Vestsjællands Politi i en pressemeddelelse, hvad der skete forud for dødsfaldet.

En veninde, der sov i samme telt, opdagede, at den 20-årige havde vejrtrækningsproblemer, og veninden og andre fik den unge pige ud af teltet, hvor man påbegyndte førstehjælp.

Den 20-årige blev dernæst kørt til sygehuset, hvor hun straks kom i behandling. Det lykkedes dog ikke at redde hendes liv.

Politiet er i øjeblikket ved at lave tekniske undersøgelser i det teltområde, hvor kvinden sov, men kender endnu ikke årsagen til hendes dødsfald.

Politiet kan ikke oplyse yderligere om sagen i øjeblikket. De melder ud senere på formiddagen, når sagen er efterforsket nærmere.

Ved du noget om sagen? Skriv en mail til 1224@eb.dk eller send en sms/mms til 1224 (koster alm. takst)

Ekstra Bladet følger sagen